recursal/SuperWikiNEXT-32B huggingface dataset:
**அல்லிக்குழி கிருட்டிணசாமி பரந்தாமனார்**  என்னும் **அ. கி. பரந்தாமனார்** எழுத்தராக வாழ்க்கையைத் தொடங்கி தமிழ்ப்பேராசிரியராக உயர்ந்தவர் ஆவார். எழுத்தாளர், கவிஞர், சொற்பொழிவாளர் மற்றும் வரலாற்று ஆசிரியராகவும் திகழ்ந்தவர்.

பிறப்பு
-------

அ. கி. பரந்தாமனார் 1902 சூலை 15 ஆம் நாள் சென்னையில் வாழ்ந்த கிருட்டிணசாமி – சிவக்கியானம் இணையரின் நான்காவது மகவாகப் பிறந்தார்.

கல்வி
-----

சென்னை வேப்பேரியில் உள்ள தூய பவுல் (செயின்ட் பால்) உயர்நிலைப் பள்ளியில் பள்ளி இறுதிவரை பயின்றார். பணியிலிருந்து விடுப்புபெற்று சென்னை பச்சையப்பன் கல்லூரியில் பயின்று இடைக்கலை (Intermediate) நிலையையும் அரசியல், வரலாறு ஆகியவற்றைச் சிறப்புப் பாடங்களாகப் பயின்று இளங்கலை (Bachelor of Arts) பட்டத்தையும் 1949 ஆம் ஆண்டில் முதுகலை (Master of Arts) பட்டத்தையும் பெற்றார்..

பணி
---

அ. கி. பரந்தாமனார் பள்ளிப் படிப்பினை முடித்ததும் ஓராண்டு சென்னை கர்னாடிக் பஞ்சாலையில் எழுத்தராகப் பணியாற்றினார். பின்னர் சென்னை வேப்பேரியில் உள்ள தூய பவுல் உயர்நிலைப் பள்ளியில் ஏறத்தாழ 24 ஆண்டுகள் தமிழாசிரியராகப் பணியாற்றினார். அதன் பின்னர் 1950 சனவரி 8 ஆம் நாள் மதுரையில் உள்ள தியாகராசர் கல்லூரியில் தமிழ் விரிவுரையாளராகப் பணியில் சேர்ந்தார். அங்கு 17ஆண்டுகள் பணியாற்றி 1967 ஆம் ஆண்டில் ஓய்வு பெற்றார்..

பாராட்டுகள்
-----------

அ. கி. பரந்தாமனாருக்கு 60 ஆம் அகவை நிறைந்ததும் மதுரை திருவள்ளுவர் கழகம் அவருக்கு மணிவிழா கொண்டாடியது. அப்பொழுது மதுரை எழுத்தாளர் மன்றம் அவருக்குப் **பைந்தமிழ்ப் பாவலர்** என்னும் பட்டத்தை வழங்கியது..

தஞ்சையில் 1981ஆம் ஆண்டில் தமிழ்ப் பல்கலைக் கழகம் தொடங்கப்பட்டது. அவ்விழாவில் அ. கி. பரந்தாமனாருக்கு தமிழக அரசின் திரு. வி. க. விருது வழங்கப்பட்டது..

படைப்புகள்
----------

1. காதல்நிலைக் கவிதைகள் (1954)
2. எங்கள் தோட்டம் (1964) - சிறுவர் பாடல்
3. பரந்தாமனார் கவிதைகள்
4. கவிஞராக
5. நல்ல தமிழ் எழுத வேண்டுமா?
6. தமிழ் இலக்கியம் கற்க
7. திருக்குறளும் புதுமைக் கருத்துக்களும் (1963)
8. பன்முகப் பார்வையாளன் பாரதி
9. பேச்சாளராக
10. மதுரை நாயக்கர் வரலாறு
11. திருமலை நாயக்கர் வரலாறு
12. தலைசிறந்த பாண்டிய மன்னர்கள்
13. வரலாற்றுக் கட்டுரைகளும் பிறவும்
14. வாழ்க்கைக்கலை
15. கோமஸ்

மறைவு
-----

அ. கி. பரந்தாமனார் 1986 ஆம் ஆண்டில் சென்னையில் மரணமடைந்தார்.

அ. கி. ப. வைப் பற்றிய நூல்கள்
-----------------------------

1. பல்துறை வித்தகர் பரந்தாமனார், அ. ப. சோமசுந்தரன் (பதி)
2. பரந்தாமனார் கவிதைகள் ஓர் ஆய்வு, எஸ். பிரேமகுமாரி
3. பல்துறை வித்தகர் அ.கி.ப. மறைமலை இலக்குவனார், மதுரை காமராசர் பல்கலைக் கழகத்தில் நடைபெற்ற அ.கி.ப. ஆய்வுக் கருத்தரங்கில் ஆற்றிய தலைமையுரை

சான்றடைவு
---------

1. ↑  மறைமலை இலக்குவனார், பல்துறை வித்தகர் அ.கி.ப. மின்னூல் பக்.2
2. 1 2 3 4 5  பரந்தாமனார் அ. கி. பேச்சாளராக, அல்லி நிலையம் 28/19 முத்துமுதலி தெரு வேப்பேரி சென்னை, 2011
3. ↑  மறைமலை இலக்குவனார், பல்துறை வித்தகர் அ.கி.ப. மின்னூல் பக்.8
**பரேல்** (परळ) பாராளுமன்றத் தொகுதி இந்திய நாட்டின் மகாராட்டிரா மாநில சட்டமன்றத் தொகுதிகளில் ஒன்றாகும். 2008 ஆம் ஆண்டில் பிரிக்கப்பட்ட பிறகு இத்தொகுதி இல்லாமல் போனது. 1990 ஆம் ஆண்டு முதல் சிவசேனா கட்சி இத் தொகுதியில் வெற்றி பெற்று வருகிறது. 1970 ஆம் ஆண்டு முதல் சிவசேனா கட்சி வரலாற்றில் வென்ற முதல் தொகுதி இதுவாகும். வாமன்ராவ் மகாதிக் இந்த தொகுதியில் வெற்றி பெற்று, சட்டமன்றத்தில் நுழைந்த முதல் சிவசேனா உறுப்பினர் ஆவார்.

பாராளுமன்ற உறுப்பினர்கள்
------------------------

| ஆண்டு | உறுப்பினர் | கட்சி |
| --- | --- | --- |
| 1962 | மாதவராவ் மணி |  | இந்திய தேசிய காங்கிரசு |
| 1967 | கிருசுண தேசாய் |  | இந்தியப் பொதுவுடைமைக் கட்சி |
| 1970^ | வாமன்ராவ் மகாதிக் |  | சுதந்திரமான அமைப்பு |
| 1972 | கசானன் லோகே |  | இந்திய தேசிய காங்கிரசு |
| 1978 | வாசு தேசாய் |  | சனதா கட்சி |
| 1980 | சதீசு பெட்னேகர் |  | இந்திய தேசிய காங்கிரசு |
| 1985 | சரத் காது |  | சுதந்திரமான அமைப்பு |
| 1990 | விட்டல் சவான் |  | சிவசேனா கட்சி |
| 1995 | சூர்யகாந்த் தேசாய் |
| 1999 | தக்து சக்பால் |
| 2004 |
| *2009 முதல் : சிவாடி தொகுதியில் இணைக்கப்பட்டது* |
சர் விவியன் ரிச்சட்ஸ் மைதானம் அக்டோபர், 2006.
 **சர் விவியன் ரிச்சட்ஸ் மைதானம்** நோர்த் சவுண்ட், அன்டிகுவா பர்புடாவில் அமைந்துள்ள பல்நோக்கு விளையாட்டு மைதானமாகும். மேற்கிந்தியத்தீவுகள் துடுப்பாட்ட அணியின் முன்னாள் பிரபல வீரர் சர் விவியன் ரிச்சட்சின் நிமித்தம் இம்மைதானம் பெயரிடப்பட்டுள்ளது. இது 2007 உலகக்கோப்பை துடுப்பாட்ட போட்டிகளுக்காக நிர்மானிக்கப்பட்டதாகும். உலகக்கிண்ணப் போட்டிகளின் போது இரண்டாம் சுற்றுப்போட்டிகளான "சுப்பர் 8" போட்டிகள் 6 இம்மைதானதில் நடைபெறும். 10,000 பார்வையாளருக்கு ஆசன வசதிகளைக் கொண்டுள்ள இம்மைதானத்தில் மேலும் 10,000 பார்வையாளர் நின்ற நிலையில் போட்டிகளைக் காண்பதற்கான வசதிகளும் காணப்படுகிறது. இதன் நிர்மானப்பணிகள் மக்கள் சீன குடியரசின் பொருளாதார உதவியுடன் செய்யப்பட்டன. இம்மைதானம் 60 மில்லியன் அமெரிக்க டாலர் செலவில் நிர்மானிக்கப்பட்டது. மைதானதில் இரண்டு நிரந்தர பார்வையாளர் அரங்குகளும் சில தற்காலிக அரங்குகளும் காணப்படுகின்றன. இங்கு வீரர்களுக்கு தரைகீழான போக்குவரத்துக்கான வசதிகள் காணப்படுகின்றன.

இவற்றையும் பார்க்க
------------------

* துடுப்பாட்டம்
* 2007 உலகக்கோப்பை துடுப்பாட்டம்

  



|  |  |
| --- | --- |
| **2007 துடுப்பாட்ட உலகக்கிண்ண அரங்கங்கள்** | * பா
* உ
* தொ
 |
| கென்சிங்டன் ஓவல் அரங்கம் (பார்படோசு) | குயிண்ஸ் பார்க் அரங்கம் ( கிரெனடா) | சபினா பார்க் அரங்கம் (யமேக்கா) | சர் விவியன் ரிச்சட்ஸ் அரங்கம் (அன்டிகுவா பர்புடா) | புரொவிடன்ஸ் அரங்கம் ( கயானா) | வோர்னர் பார்க் அரங்கம் (செயிண்ட். கிட்ஸ் நெவிஸ்) | Beausejour அரங்கம் (செயிண்ட். லூசியா) | குயிண்ஸ் பார்க் ஓவல் அரங்கம் (திரினிடாட் டொபாகோ) | 2007 துடுப்பாட்ட உலகக்கிண்ண சின்னம் |

17°6′11.79″N 61°47′5.46″W﻿ / ﻿17.1032750°N 61.7848500°W﻿ / 17.1032750; -61.7848500
**அ. சந்திரசேகர பண்டிதர்** (இறப்பு: அக்டோபர் 26, 1879) மானிப்பாய் அகராதியைத் தொகுத்து வெளியிட்டவர்.

வாழ்க்கைக் குறிப்பு
-------------------

சந்திரசேகர பண்டிதர் யாழ்ப்பாணம், உடுவிலில் அம்பலவாணர் என்பவருக்குப் பிறந்தவர். தமது பாட்டனார் சங்கர உடையாரிடம் கல்வி கற்றார். உடுவிலில் அப்போதிருந்த கிறித்தவ மதப் பிரசாரகர்களிடம் பணியாற்றி நதானியேல் என்ற பெயரைப் பெற்று கிறித்தவரானார். வண. ஸ்பால்டிங் என்பவருக்கு ஆசிரியராக இருந்து, பல நூல்களை மொழிபெயர்த்தும், இயற்றியும் உள்ளார். நல்லூரில் வாழ்ந்த வண. ஜெ. நைட் என்பவர் தமிழ்-ஆங்கில அகராதி ஒன்று எழுதிய போது அவருக்கு உதவியிருந்தார். விவிலிய நூல் மொழிபெயர்ப்புக்காக ஸ்பால்டிங்கு பாதிரியார், ஆணல்ட் சதாசிவம்பிள்ளை ஆகியோருடன் 1848 ஆம் ஆண்டில் சென்னை சென்றார்.

மானிப்பாய் அச்சியந்திரசாலையில் மதப்போதகர்கள் அச்சிட்ட பல கிறித்தவ வேத மொழிபெயர்ப்புகளுக்கு இவர் பல வகைகளிலும் உதவியுள்ளார்.

மானிப்பாய் அகராதி
-----------------

சந்திரசேகர பண்டிதர் மானிப்பாய் அகராதி என்ற பேரகராதியைத் தொகுத்து வெளியிட்டார். இது *The Manual Dictionary of the Tamil Lanuage* என்ற பெயருடன் ஸ்பால்டிங் பாதிரியாரால் 1942 ஆம் ஆண்டு யாழ்ப்பாணத்தில் அமெரிக்க மிசன் அச்சுக்கூடத்தில் பதிப்பிக்கப்பட்டது. இது யாழ்ப்பாண அகராதி, ஸ்பால்டிங் அகராதி என்றும் வழங்கப்பட்டது. இவ்வகராதியில் 58,500 பதிவுகள் இடம்பெற்றுள்ளன. இவ்வகராதியின் தொகுப்பில் இருபாலை சேனாதிராச முதலியார், நவாலி வி. வைரமுத்துப்பிள்ளை ஆகியோரும் உதவியுள்ளனர். தமிழ் அகராதிகளில் இதுவே முதலாவது பெரிய அகராதியாகும்.

குடும்பம்
---------

சந்திரசேகர பண்டிதரின் மூத்த மகன் உவைமன் நதானியேல் சுவாமிநாதர் பாம்பனில் மருத்துவராகவும், மற்றுமொரு மகன் தில்லையம்பலம் நதானியேல் உவெசுலிய மிசன் பாடசாலை ஆசிரியராகவும், இளையவர் அம்பலவாணர் நதானியேல் யாழ்ப்பாணம் காவல்துறை நீதிமன்றத்திலும் பணியாற்றினர். சந்திரசேகரப் பண்டிதர் 1879 அக்டோபர் 26 இல் தனது 79வது அகவையில் காலமானார்.

மேற்கோள்கள்
-----------

1. 1 2 3 4 5 6  ஆணல்ட் சதாசிவம்பிள்ளை (1979). பொன். பூலோகசிங்கம். ed. *பாவலர் சரித்திர தீபகம் பகுதி 2*. கொழும்புத் தமிழ்ச் சங்கம். பக். 164-165. .
2. ↑  "யாழ்ப்பாண அகராதி". 2015-01-01 அன்று மூலம் பரணிடப்பட்டது. 12 சூன் 2015 அன்று பார்க்கப்பட்டது.
3. ↑  முனைவர் ஆ. மணி. "இலக்கணம் -நிகண்டு - அகராதிகள்". 2016-03-04 அன்று மூலம் பரணிடப்பட்டது. 12 சூன் 2015 அன்று பார்க்கப்பட்டது.
4. ↑  மார்ட்டின், ஜோன் எச். (1923). *Notes on Jaffna - Chronological, Historical, Biographical*. தெல்லிப்பழை: American Ceylon Mission Press. பக். 40. பன்னாட்டுத் தரப்புத்தக எண்:81-206-1670-7. .
**விக்கி கிரிஷ்** என்பவர் தமிழ்த் தொலைக்காட்சி நடிகர் ஆவார். இவர் 2007ஆம் ஆண்டு முதல் கானா காணும் காலங்கள் 2, வாணி ராணி (2013-2018) மற்றும் பொன்மகள் வந்தாள் போன்ற தொடர்களில் நடித்துள்ளார்.

ஆரம்பகால வாழ்க்கை
-----------------

விக்கி கிரிஷ் டிசம்பர் 9 ஆம் தேதி தமிழ்நாட்டில் மதுரையில் பிறந்தார். மதுரை சித்து மெட்ரிகுலேஷன் மேல்நிலைப்பள்ளியில் இடைநிலைக் கல்வியை முடித்து மதுரை எம்.எஸ்.எஸ். வக்ஃப் போர்டு கல்லூரியில் இளங்கலை பட்டம் பெற்றார்.

தனிப்பட்ட வாழ்க்கை
------------------

இவர் 2011ஆம் ஆண்டு 'மேற்கு மாம்பலத்தில் ஒரு காதல்' என்ற தொடரில் நடிகை ஹரி பிரியாவுடன் இணைத்து நடித்தார் அப்போது இருவரும் காதல் வயப்பட்டு நவம்பர் 30, 2012 இல் திருமணம் செய்து கொண்டனர். இவர்களுக்கு சாய் பிருத்வி எனும் ஒரு மகன் உண்டு. 2019ஆம் ஆண்டு இருவரும் கருத்து வேறுபாட்டால் விவாகரத்து பெற்றுள்ளார்கள் என்பது குறிப்பிடத்தக்கது.

தொடர்கள்
--------

|
|  |
| ஆண்டு | தொடர் | கதாபாத்திரம் | அலைவரிசை |
| 2007-2009 | கானா காணும் காலங்கள் 2 | விக்னேஷ் | விஜய் தொலைக்காட்சி |
| 2011 | பிரிவோம் சந்திப்போம் |  | ஜீ தமிழ் |
| 2012 | மேற்கு மாம்பலத்தில் ஒரு காதல் |  | ஜீ தமிழ் |
| 2013-2018 | வாணி ராணி | கெளதம் | சன் தொலைக்காட்சி |
| 2013 | இலக்கணம் மாறுதோ |  | ஜெயா தொலைக்காட்சி |
| 2014 | இளவரசி | செல்வா | ஜீ தமிழ் |
| 2018–ஒளிபரப்பில் | பொன்மகள் வந்தாள் | கெளதம் | விஜய் தொலைக்காட்சி |
|

மேற்கோள்கள்
-----------

1. ↑  "Vijay TV will launch a one-hour afternoon slot" (ஆங்கிலம்). bestmediainfo.com. 2018-02-22 அன்று பார்க்கப்பட்டது.
2. ↑  "விஜய் மேட்னி தொடர் - பொன்மகள் வந்தாள்". cinema.dinamalar.com. 2018-02-24 அன்று பார்க்கப்பட்டது.
**நி-வனுவாட்டு** (*Ni-Vanuatu*) வனுவாட்டு நாட்டில் வாழும் அனைத்து மெலனீசியர்களையும் அழைக்கும் ஒரு சொல் ஆகும். அத்துடன் எந்த இனத்தவரானாலும், வனுவாட்டு குடிமக்கள் அனைவரையும் பொதுவாக இச்சொல்லால் அழைப்பர். "நி-வனுவாட்டு" என்பதை சுருக்கமாக **நிவன்** (*NiVan*) என்றும் அழைக்கின்றனர்.

சில பழங்குடி மொழி இலக்கணங்களில் *நி* என்ற எழுத்து "இன்" என்ற வேற்றுமை உருபாகப் பயன்படுத்தப்படுகிறது. *நி-வனுவாட்டு* என்பது ‘வனுவாட்டுவின்’ என்ற பொருளில் பயன்படுத்தப்படுகிறது. ஆனாலும், இச்சொல் வனுவாட்டுவில் ஆங்கில, பிரெஞ்சு மொழிகளிலேயே பயன்படுத்தப்படுகிறது. நாட்டின் பெரும்பான்மை உள்ளூர் மக்களின் மொழியான பிசுலாமா மொழி இச்சொல் பயன்படுத்தப்படுவதில்லை. பிசுலானா மொழியில் *வனுவாட்டு மனிதர்* (*man vanuattu*) அல்லது *புலொங் வனுவாட்டு" (*blong Vanuatu*) என்று அழைக்கப்படுகின்றனர்.*

மேற்கோள்கள்
-----------

1. ↑  "RAMSI Mourns Death of Senior ni-Vanuatu Police Officer". *Solomon Times*. 28 ஏப்ரல் 2009.. பார்த்த நாள்: ஆகத்து 30, 2011.
2. ↑  "Ni-Vanuatu arrested NZ"
[*தொடர்பிழந்த இணைப்பு*], Radio Vanuatu, March 10, 2009
3. ↑  "Des Ni-Vanuatu en final des Masters"
[*தொடர்பிழந்த இணைப்பு*], Agence universitaire francophone, July 31, 2008
4. ↑  "Ni-Vanuatu workers employed under RSE scheme set to increase". *Radio New Zealand International*. February 18, 2008.. பார்த்த நாள்: October 30, 2011.
**பரோடா டைனமைட் வழக்கு** (*Baroda dynamite case*) என்பது இந்திரா காந்தி அரசாங்கத்தால் இந்தியாவில் எதிர்க்கட்சித் தலைவர் ஜார்ஜ் பெர்னாண்டஸ் மற்றும் 24 பேருக்கு எதிராக  நெருக்கடி நிலைகாலத்தில் தொடரப்பட்ட குற்றவிலயல் வழக்குக்கை குறிக்க பயன்படுத்தப்படும் சொல் ஆகும். 

அவசரகால நிலைக்கு எதிர்ப்புத் தெரிவித்து அரசாங்க கட்டடங்களையும், தண்டவாளங்களையும் வெடிவைத்து தகர்ப்பதற்காக ஜார்ஜ் மற்றும் பலர் டைனமைட் வெடிபொருளை கடத்தியதாக நடுவண் புலனாய்வுச் செயலகம் குற்றம் சாட்டியது. அரசாங்கத்தை கவிழ்க்க அரசுக்கு எதிராக போர் தொடுத்ததாகவும் அவர்கள் மீது குற்றம் சாட்டப்பட்டது. குற்றம் சாட்டப்பட்டவர்கள் 1976 சூன் மாதம் கைது செய்யப்பட்டு தில்லி திகார் சிறையில் அடைக்கப்பட்டனர்.

இதில் குற்றம் சாட்டப்பட்ட பிற முக்கிய குற்றவாளிகளில் வீரென் ஜே. ஷா, ஜி. ஜி. பாரிக், சி. ஜி. கே. ரெட்டி,  பிரபுதாஸ் பட்வாரி, தேவி குஜ்ஜார், மோதிலால் கனோஜியா ஆகியோர் அடங்குவர். இந்த சம்பவம் நடந்ததாக சொல்லப்பட்ட இடம்  பரோடா என்றாலும், இந்த வழக்கில் தேசிய ரீதியான தொடர்பு இருப்பதாக சிபிஐ வாதிட்டதால், இந்த வழக்கு தில்லியில் விசாரிக்கப்பட்டது.

1977 ஆம் ஆண்டு மக்களவைத் தேர்தலில் பீகாரின் முசாபர்பூரில் பெர்னாண்டஸ் போட்டியிட்டார். சிறைவைக்க கைகளில் சங்கிலிகளில் பிணைக்கபட்ட அவரது ஒளிப்படத்துடன் அவரது ஆதரவாளர்கள் பரப்புரை செய்ததனர். அவர் தேர்தலில் வென்றார். 1977 ல் ஆட்சிக்கு வந்த ஜனதா கட்சி அரசு வழக்கை திரும்பப் பெற்றது. மேலும் குற்றம் சாட்டப்பட்ட அனைவரும் விடுவிக்கப்பட்டனர். 

இந்திய திரைப்பட நடிகையான சினேகலதா ரெட்டியும் அவரது கணவரும் அவசர நிலை கால எதிர்ப்பு இயக்கத்தில் கலந்து கொண்டனர்.  சினேலதா ஜார்ஜ் பெர்னாண்டசின் நெருங்கிய நண்பராக இருந்தார். ச்சினேகலதா 1976 மே 2 அன்று கைது செய்யப்பட்டார். பரோடா டைனமைட் வழக்கில் குற்றம் சாட்டபட்டவர்களுக்கு உடந்தையாக இருந்ததற்காக அவர் கைது செய்யப்பட்டார். இந்த வழக்கின் இறுதி குற்றப்பத்திரிக்கையில் ஜார்ஜ் பெர்னாண்டஸ் மற்றும் பலர் குற்றம் சாட்டப்பட்டனர் என்றாலும் அதில் சினேலதாவின் பெயர் இல்லை. அப்படியிருந்தும், அவர் கைது செய்யப்பட்டு சிறைவைக்கபட்டார். சிறையில் அவர் தொடர்ந்து சித்திரவதை செய்யப்பட்டார். மேலும் பெங்களூரு சிறையில் மனிதாபிமானமற்ற முறையில் நடத்தப்பட்டார்.சிறையில் அவரது உடல்நிலை மோசமடைந்தநிலையில் அவர் 1977 சனவரி 15 அன்று பரோலில் விடுவிக்கப்பட்டார். ஆனால் 1977 ஜனவரி 20 அன்று நாள்பட்ட ஆஸ்துமா, நுரையீரல் தொற்று காரணமாக பரோலில் விடுவிக்கப்பட்ட ஐந்து நாட்களுக்குப் பிறகு அவர் இறந்தார், அவசரகாலத்தின் முதல் தியாகிகளில் ஒருவராக ஆனார்.

குறிப்புகள்
-----------

 

1. 1 2  "George Fernandes Rebel". *livemint.com*. .
2. ↑  "Right to rebel by CGK Reddy". *India\_Today*.
3. ↑  "George Fernandes during emergency". *Indian Express*. .
4. ↑  "snehalata reddys as mother". *The Hindu*. .

வெளி இணைப்புகள்
---------------

* 
* [*தொடர்பிழந்த இணைப்பு*][ *<span title="Dead link since October 2016">நிரந்தர இறந்த இணைப்பு</span>* ]
சைபீரியாவில் சாரா ஆற்றின் அருகே உள்ள சாரா பாலைவனம். பின்புறத்தில் கோடர் மலை
**சாரா ஆறு** (*Chara River*)  உருசியாவின் கிழக்கு சைபீரியாவில் உள்ள ஒல்யோக்மா ஆற்றின் துணை ஆறு ஆகும். இது 851 கிலோமீட்டர்கள் (529 மை) நீளம் கொண்டது, மேலும் 87,600 சதுர கிலோமீட்டர் (33,800 ச.மை) வடிகால் படுகையைக் கொண்டுள்ளது.

ஒல்யோக்மாவுடன் சேர்ந்து, சாரா ஆறு அதன் கிழக்குக் கரையின் கிழக்கில் அமைந்துள்ள ஒல்யோக்மா-சாரா பீடபூமிக்கு அதன் பெயரை வழங்குகிறது.

வரலாறு
------

பல தசாப்தங்களாக சாரோயிட் (சிலிக்கேட்டு கனிமம்) வெட்டப்பட்ட ஒரு விசித்திரமான மலைக்கு இப்பகுதி பிரபலமானது. ஆற்றின் பெயரிடப்பட்ட இந்த தீவிர ஊதா கனிமமானது இங்கு மட்டுமே காணப்படுகிறது மற்றும் 1940 களில் ஒரு ரயில் சுரங்கப்பாதை கட்டப்பட்டபோது கண்டுபிடிக்கப்பட்டது. உருசிய அரசாங்கக் கடனின் ஒரு பகுதி சாரோட்டில் செலுத்தப்பட்டது. இப்போது விலையுயர்ந்த இந்த அலங்காரப் பொருட்களின் அடுக்குகள் அங்கேரிய தலைநகரான புடாபெஸ்டின் வீடுகளின் அடித்தளத்தில் சேமிக்கப்பட்டன.

சான்றுகள்
---------

1. ↑  வார்ப்புரு:GVR
2. ↑  Чара (река), Great Soviet Encyclopedia
3. ↑  Физическая география СССР - Ландшафтные области гор Южной Сибири - Байкальско-Становая область

| ஆளுமைக் கட்டுப்பாடு இதை விக்கித்தரவில் தொகுக்கவும் |
| --- |
| பன்னாட்டு | 
* VIAF

 |
| தேசிய | 
* ஜெர்மனி

 |
**தியோபந்தி** (*Deobandi*, (பாரசீக மொழி: دیو بندی‎, உருது: دیو بندی, வங்காள மொழி: দেওবন্দী, இந்தி: देवबन्दी) என்பது இசுலாமின் சுன்னி பிரிவினரிடையே தோற்றுவிக்கப்பட்ட ஒரு மறுமலர்ச்சி இயக்கமாகும். இவ்வியக்கம் இந்தியா, பாக்கித்தான், ஆப்கானித்தான், வங்காளதேசம் ஆகிய நாடுகளில் இயங்குகிறது. தற்போது ஐக்கிய இராச்சியம், தென்னாப்பிரிக்கா வரை பரவியுள்ளது. இவ்வியக்கத்தின் பெயர் இந்தியாவின் உத்தரப்பிரதேச மாநிலத்தில் உள்ள தேவபந்து நகரின் பெயரில் இருந்து பிறந்தது. இந்நகரில் தாருல் உலூம் தேவ்பந்து பள்ளி அமைந்துள்ளது. இவ்வியக்கம் ஒரு தசாப்தத்திற்கு முன்னர் தோல்வியுற்ற சிப்பாய்க் கிளர்ச்சியின் பின்னணியில் 1867 இல் நிறுவப்பட்டது.

இவ்வியக்கத்தின் இரண்டு முக்கிய குறிக்கோள்கள்: 1) குர்ஆனிலும் நபிமொழிகளிலும் உள்ளவாறு இசுலாமிய போதனைகளை முஸ்லிம்களிடையே பரப்புவது, 2) அந்நிய ஆட்சியாளா்களுக்கு எதிராக ஜிகாத் என்ற உரிமைப் போராட்டத்தை தொடா்வது. முகமது ஹசன் என்ற புதிய தேவ்பந்தி இயக்கத் தலைவர் இப்பிரிவின் சமயக் கருத்துக்களில் அரசியல், அறிவியற் சிந்தனைகளைப் புகுத்தினார். இசுலாத்தின் தாராளமான விளக்கங்கள் இவ்வியக்கத்தினரிடையே ஒரு அரசியல் விழிப்புணா்வை ஏற்படுத்தியது.

மேற்கோள்கள்
-----------

1. ↑  "India". Darul Uloom Deoband. 29-04-2013 அன்று பார்க்கப்பட்டது. Check date values in: `|accessdate=` (உதவி)
2. ↑   *Muslim Schools and Education in Europe and South Africa*. Waxmann. 2011. பக். 85ff.. பார்த்த நாள்: 29-04-2013.
3. ↑  Brannon Ingram (University of North Carolina), Suﬁs, Scholars and Scapegoats: Rashid Ahmad Gangohi and the Deobandi Critique of Suﬁsm, p 478.
**தமிழர்களிடையே பொதுவாக இருக்கும் சில பழக்கவழக்கங்களை** பட்டியலிட்டு சிறு விளக்கங்களைத் தர இக்கட்டுரை முனையும்.

கை கூப்பி வணக்கம் செலுத்துதல்
-----------------------------

இரு கைகளையும் கூப்பி வணக்கம் செய்தல். இது பிற மனிதரின் வரவை, இருப்பை மதித்துக் கவனத்தில் எடுத்துக்கொண்டதற்கான அடையாளம் ஆகும்.

பெரியோரைப் பெயரிட்டு அழைக்காமை
------------------------------

பெரியவர்களை உறவுப் பெயராலோ அல்லது மரியாதைப் பெயராலோ அழைப்பதே தமிழர் வழக்கம். எடுத்துக்காட்டாக அண்ணா, அக்கா, ஐயா என்று அழைத்தல்.

காலணிகளை வீட்டுக்கு வெளியில் அல்லது வாசலில் விடல்
-------------------------------------------------

வெளியில் இருக்கும் மாசுக்களை வீட்டுக்குள் எடுத்து வரமால் இருக்க இந்த ஏற்பாடு உதவியிருக்கலாம். மேற்கத்திய வீடுகளில் இந்த பழக்கம் இல்லை. ஆனால் யப்பானிய பண்பாட்டில் இந்த பண்பாடு இறுக்கமாக பேணப்படுகின்றது.

விருந்தோம்பல்
-------------

வீட்டுக்கு வந்தோருக்கு உண்ணவும் பருகவும் உணவும் நீர்பானமும் கொடுத்து உபசரிப்பது தமிழர் பண்பு.

உணர்ச்சி வெளிப்பாடு
-------------------

மேற்கு நாட்டோருடன் ஒப்பிடும்பொழுது தமிழர்கள் பொதுவாக உணர்ச்சிவயப்பட்டவர்கள். செத்த வீட்டில் ஓவென நெஞ்சில் அடித்துக்கொண்டு அழுவது இதற்கு ஒர் எடுத்துக்காட்டு.

நேரம்
-----

தமிழர்கள் நேரம் தொடர்பாக இறுகிய கட்டுப்பாட்டை அற்றவர்கள். அதாவது ஒரு நிகழ்ச்சி 6 மணிக்கு என்று அறிவித்தால் அது 6:45 ஆரம்பித்தாலும் ஆச்சரியப்படுவதற்கில்லை. இது பொதுவாகத் தமிழர்களுக்கிடையே யான நிகழ்வுகளுக்கே.

உரையாடல்
--------

தொடர்பாடல்
----------
சில எளிய பல்கோணங்கள்.
வடிவவியலில் **எளிய பல்கோணம்** (*simple polygon*) என்பது இரண்டிரண்டாக இணைக்கப்பட்ட நேரான கோட்டுத்துண்களை இணைக்கப்பட்ட மூடிய பாதையாலான தட்டையான வடிவமாகும். இதனை உருவாக்கும் கோட்டுத்துண்டுகள் பல்கோணத்தின் பக்கங்களாகும். பல்கோணத்தின் பக்கங்கள் வெட்டிகொண்டால், அப்பல்கோணம் எளிய பல்கோணம் ஆகாது. 

இவ்வரையறையால் ஒரு எளிய பல்கோணம் பின்வரும் பண்புகளைக் கொண்டிருக்கும்:

* பல்கோணத்தால் அடைவுபெறும் பகுதி அப்பல்கோணத்தின் உட்புறம் என அழைக்கப்படும். பல்கோணத்தின் உட்புறமானது அளவிடக்கூடிய பரப்பளவுடையது.
* ஒரு பல்கோணத்தை உருவாக்கும் கோட்டுத்துண்டுகள் அப்பல்கோணத்தின் பக்கங்கள் அல்லது விளிம்புகளாகும். அவை இரண்டிரண்டாக ஒன்றையொன்று சந்திக்கும் புள்ளிகள் பல்கோணத்தின் உச்சிகள் அல்லது முனைகள் எனப்படும்.
* ஒரு உச்சியில் இரண்டு பக்கங்கள் மட்டுமே வெட்டும்.
* பக்கங்களின் எண்ணிக்கையும் உச்சிகளின் எண்ணிக்கையும் சமம்.

கணிதவியலாளர்கள் கோட்டுத்துண்டுகளாலான வடிவையே "பல்கோணம்" எனக் குறிப்பிடுகின்றனர். எனினும் சிலர் கோட்டுத்துண்டுகளாலான மூடிய பாதையால் (பல்கோண வளைவரை) அடைபட்ட பகுதியைப் பல்கோணமெனக் குறிக்கின்றனர். அதாவது நடைமுறையிலுள்ள வரையறைப்படி, இந்த வரம்பானது பல்கோணத்தின் பகுதியாக இருக்கலாம் அல்லது பகுதியாக இல்லாமலும் இருக்கலாம்.

பல்கோணம் அமையும் தளத்தை பல்கோணத்தின் உட்புறம், பல்கோணத்தின் வெளிப்புறம் என்ற இரு பகுதிகளாக அப்பல்கோணம் பிரிக்கிறது என்பதை இடத்தியலின் *ஜோர்டான் வளைகோட்டுத் தேற்றத்தைக்* கொண்டு நிறுவலாம். இதனால் எளிய பல்கோணங்கள் *ஜோர்டான் பல்கோணங்கள்* எனவும் அழைக்கப்படுகின்றன. தளத்திலுள்ள ஒரு பல்கோணம் வட்டத்துடன் இடத்தியலான சமானம் (topologically equivalent) உடையதாக இருந்தால், இருந்தால் மட்டுமே, அது எளிய பல்கோணம் ஆகும். அப்பல்கோணத்தின் உட்புறம் வட்டத் தகட்டுடன் இடத்தியலான சமானம் கொண்டிருக்கும்.

மேற்கோள்கள்
-----------

1. ↑  Grünbaum, B.; *Convex polytopes* 2nd Ed, Springer, 2003

வெளியிணைப்புகள்
---------------

* Weisstein, Eric W. "Simple polygon", *MathWorld*.
தமிழர்கள் பண்டைய காலங்களில் பலவகை போர்ப் படைகளைக் கொண்டிருந்தனர். அவற்றுள் 4 வகைகள் முக்கியமானவை ஆகும். மேலும் அவை பல உட்பிரிவுகளையும் கொண்டிருந்தன'.

பொதுவான படைப்பிரிவுகள்
----------------------

* காலாட்படை அல்லது ஆட்படை

மனிதர்களை மட்டும் கொண்ட படைப்பிரிவு
* குதிரைப்படை அல்லது திரைப்படை

குதிரைகளையும் அதன் மீதமர்ந்து போரிடும் மனிதர்களையும் கொண்ட படைப்பிரிவு
* யானைப்படை அல்லது கரிப்படை

யானைகளையும் அதன் மீதமர்ந்து போரிடும் மனிதர்களையும் கொண்ட படைப்பிரிவு
* தேர்ப்படை

தேர்களின் மீதமர்ந்து போரிடும் மனிதர்களை கொண்ட படைப்பிரிவு
* ஒற்றர் படை

ஒற்றர்களை மட்டும் கொண்ட இரகசிய படைப்பிரிவு.
இவற்றில் முதல் 4 படைகள் நேரடியாக போரில் பங்கு கொள்ளும். ஒற்றர்படையானது எதிரியின் போர்த்திட்டங்களை அறிய உதவும்.

படைகளின் ஆயுதத்தை பொறுத்த வகைப்பாடு
-----------------------------------

* விற்படை - வில்லினை ஆயுதமாக கொண்டவர்கள்
* வேற்படை - வேலினை ஆயுதமாக கொண்டவர்கள்
* மற்படை - ஆயுதம் இன்றி போராடுவோர்
* வாட்படை - வாளினை ஆயுதமாக கொண்டவர்கள்

செயல்பாடினைப் பொறுத்த வகைபாடு
-----------------------------

* மூலப்படை அல்லது தொல்படை

வழிவழியாக நாட்டிற்காக போரிடும் வம்சத்தின் வீரர்கள்
* கூலிப்படை அல்லது விலைப்படை

போர் சமயத்தில் மட்டும் வந்து உதவும் படையினர். இவர்கள் மற்ற நட்பு அரசருக்காகவும் பொருளைப் பெற்றும் போரிடுபவர்கள்.
* நாட்டுப்படை - நகரிலும் திறந்தவெளியிலும் போரிடுவோர்.
* காட்டுப்படை - காட்டுப்பகுதியில் போரிடுவோர்.
* வேளப்படை - அரசரின் அந்தரங்க மெய்காவல் படை. இவர்கள் அரசருக்காக தங்களின் உயிரையும் தருவதாக உறுதிமொழி எடுத்துக் கொள்பவர்கள்.
* துணைப்படை (reserved battalion)
* பகைப்படை

உசாத்துணை
---------

* தமிழர் வீரம் - இரா. பி. சேதுபதிப்பிள்ளை - 1947, அச்சிடப்பட்ட புத்தகம் ISBN: 978-81-8379-408-4
பிற மனித குழுக்கள் போலவே தமிழர் வாழ்விலும் போர் ஒரு தொடர் அம்சமாக இருக்கின்றது. தமிழர் தம்மிடையேயும் பிறருடனும் போர் செய்தற்கான காரணங்கள், தமிழர் போர் மரபுகள், தமிழர் போர் நுட்பங்கள் மற்றும் உத்திகள், தமிழ் போர் சாதிகள், தமிழர் சம்பந்தப்பட்ட போர் வரலாறு, தற்கால ஈழப்போர் ஆகியவற்றை ஆயும் இயல் **தமிழர் போரியல்** எனலாம்.

வரலாறு
------

தமிழர் தொல்காப்பியக் காலந்தொட்டே போர்க்கருவிகளைக் கையாள்வதிலும், அவற்றை வடிவமைத்துக் கொள்வதிலும் பழக்கமுடையவராக இருந்துள்ளனர்.

```
       "வில்லும் வேலும் கழலும் கண்ணியும் தாரும் மாலையும் 
         தேரும் மாவும் மன்பெறு மரபின் ஏனோர்க்கும் உரிய"
                      - தொல்காப்பியம், பொரு. மரபி. 628.
```

பண்டைக்காலத்தில் நிலப்படையானது நான்கு வகைகளாகக் பிரிக்கப்பட்டிருந்தது. அவை:
கரிப்படை (யானைப்படை), பரிப்படை (குதிரைப்படை), தேர்ப்படை, காலாட்படை என்பன.

தமிழர் மரபுசார் போர்க்கருவிகள்
------------------------------

### முதன்மைக் கருவிகள்

* வாள்
* வில்
* வேல்

### மற்றயவை

வளரி, அடார், அரம், அரிவாள், ஆயுதக்காம்பு, எஃகு, கண்ணாடி தைத்த கேடகம், கணிச்சிப்படை, கலப்பை, கழிப்பிணிப் பலகை, காழெஃகம், கிளிகடிகருவி, குந்தாலி, குறடு, கேடகம், கோடாலி, சக்கரம், சிறியிலை எஃகம், சேறுகுத்தி, தறிகை, துடுப்பு, நவியம், படைவாள், பூண்கட்டிய தண்டு, மழு, வாள், வில், வேலுறை

படை வீடு
--------

போரில் வென்றபின் வீரர்கள் தோற்ற நாட்டில் படைவீடு அமைத்துத் தங்குவர். அப்படைவீடு சிதைந்த போர்க்கருவிகளைக் கொண்டு கட்டப்பட்டு இருக்கும்.

மேற்கோள்கள்
-----------

1. ↑  முனைவர் மு. பழனியப்பன், தமிழர் மரபுசார் போர்க்கருவிகள், தமிழர் மரபுச் செல்வங்கள் - அறிவியல் தொழில்நுட்பம் - 2, உலகத் தமிழாராய்ச்சி நிறுவனம், சென்னை, பக்கம் 174

வெளி இணைப்புகள்
---------------

* தமிழர்தம் மரபுசார் போர்க்கருவிகள்
**சுர்க்ஷோன்டர்யோ பிராந்தியம்** (உசுபேகியம்: Surxondaryo viloyati, Сурхондарё вилояти, பாரசீக மொழி: سرخان‌دریا‎, UniPers: "sorxāndaryā") என்பது உஸ்பெக்கிஸ்தானின் விலோயட்களில் (பிராந்தியம்) ஒன்றாகும். இது உஸ்பெகிஸ்தானின் தென்கிழக்கு மூலையில் அமைந்துள்ளது. இந்தப் பிராந்தியம் 1941ஆம் ஆண்டு மார்ச் 6ஆம் நாள் உருவாக்கப்பட்டது. இதன் எல்லைகளாக உஸ்பெகிஸ்தானின் கசுக்கடரியோ பிராந்தியமும், துருக்மெனிஸ்தான், ஆப்கானிஸ்தான் மற்றும் தஜிகிஸ்தான் ஆகிய நாடுகளும் அமைந்துள்ளன. சுர்க்ஷோன்டர்யோ ஆறு இந்த பிராந்தியத்தில் ஓடுகிறது. அந்த ஆற்றில் இருந்து இந்தப் பிராந்தியம் அதன் பெயரைப் பெறுகிறது. இந்தப் பிராந்தியத்தின் பரப்பளவு 20,100 சதுர கிலோமீட்டர் ஆகும். 2005 ஆம் ஆண்டு மதிப்பீட்டின் படி இந்த பிராந்தியத்தின் மக்கள்தொகை 19,25,100 ஆகும். இதில் 80% கிராமப்புறங்களில் வாழ்கின்றனர். அதிகாரப்பூர்வ தகவல்களின்படி இங்கு வாழும் 83% மக்கள் உஸ்பெக்கியர்கள் மற்றும் 1% தஜிக்குகள் ஆவர். ஆனால் அதிகாரப்பூர்வமற்ற தகவல்களின்படி உஸ்பெக்கிஸ்தானில் உள்ள பெரும்பாலான தஜிக்குகள் சுர்க்ஷோன்டர்யோ, சமர்கந்து மற்றும் புகாரா பிராந்தியங்களில் வாழ்கின்றனர். எனவே இந்த பிராந்தியத்தை பாரசீக மொழி பேசும் பகுதி என தகவல்கள் நமக்கு காட்டுகின்றன. இந்த பிராந்தியத்தின் மிக உயரமான சிகரம் மற்றும் உஸ்பெக்கிஸ்தானின் மிக உயரமான சிகரமானது கஸ்ராடி சுல்தோன் சிகரம் ஆகும். அதன் உயரம் 4,643 மீட்டர் ஆகும். இது கிஸ்ஸர் மலைப்பகுதியில் அமைந்துள்ளது.

உசாத்துணை
---------

1. ↑  *Statistical Yearbook of the Regions of Uzbekistan 2005*, State Statistical Committee, Tashkent, 2006 (**Russian**).
2. ↑  Ethnic composition of the population in Surxondaryo Region
[*தொடர்பிழந்த இணைப்பு*]
3. ↑  Lena Jonson (1976) "Tajikistan in the New Central Asia", I.B.Tauris, p. 108: "According to official Uzbek statistics there are slightly over 1 million Tajiks in Uzbekistan or about 3% of the population. The unofficial figure is over 6 million Tajiks. They are concentrated in the Sukhandarya, Samarqand and Bukhara regions."
4. ↑  *Ethnic Atlas of Uzbekistan* பரணிடப்பட்டது 2008-10-06 at the வந்தவழி இயந்திரம், Part 1: Ethnic minorities, Open Society Institute, table with number of Tajiks by region (in உருசிய மொழி).

வெளி இணைப்புகள்
---------------

* Map of Surxondaryo Region
[*தொடர்பிழந்த இணைப்பு*] (**Russian**).
காஷ்மீர் பள்ளத்தாக்கில் பனிபடந்த பிர் பாஞ்சல் மலைத்தொடர்- செயற்கைக் கோள் படம்..
*பிர் பாஞ்சல்'* மலைத்தொடர் 
**பிர் பாஞ்சல் மலைத்தொடர்** (Pir Panjal Range) இமயமலைத்தொடரின் உள்பகுதியில் இருக்கின்றது. இது தென்கிழக்குத் திசையிலிருந்து வடமேற்குத் திசைவரை பரவியிருக்கிறது. இந்த மலைத்தொடர் இமாச்சலப் பிரதேசம் , ஜம்மு காசுமீர் மற்றும் ஆசாத் காசுமீர் ஆகிய மாநிலங்களில் பரவியிருக்கிறது. இந்த மலைத்தொடர்கள் 1,400 மீட்டர் முதல் 4,100 மீட்டர் உயரமுடையவை. இமயமலையின் கீழ்ப்பகுதியிலுள்ள மிக நீண்ட மலைத்தொடர் இதுவாகும்.

சிகரங்கள்
---------

தேவ் திப்பா (6001 மீட்டர் உயரம்) மற்றும் இந்திராசன் (6,221 மீட்டர் உயரம்) ஆகிய இரண்டும் இம்மலைத்தொடரில் உள்ள முக்கியமான சிகரங்கள் ஆகும். இவற்றை பார்வதி பள்ளத்தாக்கிலுருந்தும் மற்றும் சந்த்ரா பள்ளத்தாக்கிலிருந்தும் அடையலாம். காஷ்மீரின் மலைவாசஸ்தலமான குல்மார்க் இம்மலைத்தொடரில் அமைந்துள்ளது..

கணவாய்களும், பள்ளத்தாக்குகளும்
------------------------------

### கணவாய்கள்

* *பிர் பாஞ்சல்* கணவாய் ஸ்ரீநகரின் மேற்கே அமைந்துள்ளது.
* *பானிகால் கணவாய்* 2,832 மீட்டர் உயரத்தில் ஜீலம் நதியின் தொடக்கத்தில் காஷ்மீரின் தெற்குப் பள்ளத்தாக்கில் அமைந்துள்ளது.
* *சிந்தன் கணவாய்* ஜம்மு மற்றும் காஷ்மீரை கிஷ்துவாருடன் உடன் இணைக்கிறது.
* *பிர் கி காலி கணவாய்* காஷ்மீரை பூஞ்ச், மற்றும் ரஜோரியோடு இணைக்கிறது.
* *முனாவர் கணவாய்* ரஜௌரியில் அமைந்துள்ளது.
* ரோதங் கணவாய் 3,978 மீட்டர் உயரத்தில் இமாச்சலப் பிரதேசத்தில் அமைந்துள்ளது.
* *காஜி பிர் கணவாய்* பூஞ்ச் மற்றும் ஊரி பகுதியை இணைக்கிறது.

### பள்ளத்தாக்குகள்

* சோலாங் பள்ளத்தாக்கு
* காஷ்மீர் பள்ளத்தாக்கு

சுரங்கச்சாலைகளும், சுரங்க இருப்புப் பாதைகளும்
---------------------------------------------

* செனானி-நஷ்ரி சுரங்கச்சாலை, ஜம்மு காஷ்மீர்
* அடல் சுரங்கச்சாலை, இமாச்சலப் பிரதேசம்
* ஜவகர் சுரங்கச் சாலை, ஜம்மு காஷ்மீர்
* பனிஹால்-காசிகுண்ட் சுரங்கச்சாலை, ஜம்மு காஷ்மீர்
* சோஜி லா சுரங்கச்சாலை, காஷ்மீர் - லடாக்
* பீர் பாஞ்சால் சுரங்க இருப்புப்பாதை, ஜம்மு காஷ்மீர்
* ஜம்மு-பாரமுல்லா இருப்புப் பாதை, ஜம்மு காஷ்மீர்

பானிகால் தொடர்வண்டிக் குகை
--------------------------

முதன்மைக் கட்டுரை: பீர் பாஞ்சால் சுரங்க இருப்புப்பாதை
பீர் பாஞ்சால் சுரங்க இருப்புப்பாதை 11.215 கிலோமீட்டர் நீளமுடையது. ஜம்மு காஷ்மீர் மாநிலத்தின் பனிஹால் நகரத்தையும், காசிகுண்ட் நகரத்தையும் இணைக்கிறது. இது 26, ஜூன் 2013 முதல் இயங்கிவருகிறது. இது இந்தியாவின் மிகப்பெரிய தொடர்வண்டிக் குகை ஆகும். மேலும் உலகின் இரண்டாவது பெரியது ஆகும். 

மேலும் இம்மலைத்தொடரில் ஜவகர் குகை, செனானி-நஷ்ரி சுரங்கச்சாலை, தேசிய நெடுஞ்சாலை 1எ (இந்தியா)
மற்றும் ஜம்மு-பாரமுல்லா இருப்புப் பாதைகள் உள்ளது.

மேற்கோள்கள்
-----------

1. ↑  Pir Panjal Range (mountain system, Asia) – Britannica Online Encyclopedia
2. ↑  "India's longest railway tunnel unveiled in Jammu & Kashmir". *The Times of India*. 14 October 2011. Archived from the original on 2013-06-29. .
தமிழ் மக்களின் நாட்டுப் புற வாழ்வியல் கூறுகளை ஆயும் இயலே **தமிழர் நாட்டுப்புறவியல்** ஆகும். இலங்கையில் இத் துறை **தமிழர் நாட்டாரியல்** என்று பெரிதும் அறியப்படுகிறது. தமிழர் நாட்டுப்புற வழக்காற்றியல் என்றும் குறிப்பிடப்படுவதுண்டு. தமிழரின் அன்றாட வாழ்வில் பெரும்பாலும் வாய்மொழியாக வழங்கி வந்த பாட்டுக்கள், கதைகள், பழமொழிகள், விடுகதைகள், நம்பிக்கைகள் ஆகியவையும், பார்த்துச் செய்தல் மூலம் பகிரப்பட்ட ஆடல்கள், கூத்து, இசை, விளையாட்டுக்கள், வழக்கங்கள், கைத்தொழில்கள், நுட்பங்கள் மற்றும் கலைகள் ஆகியவையும் தமிழர் நாட்டுப்புறவியலில் அடங்கும். 

குறிப்பாக பெரும் மரபுகள் அல்லது கதையாடல்களைத் தாண்டி வாழும் கிராமத்து மக்கள், தலித் மக்கள், விளிம்புநிலை மக்களின் வாழ்வியலை இத் துறை கவனமெடுத்து ஆய்கிறது. இது நகரச்சூழலிலும் வெளிப்படுகின்றது. சென்னை நகரப்புறச் சேரிகளில் இருந்து தோன்றிய கானா பாடல்கள், ஈழத்தில் போராளி மகளை/மகனை இழந்த தாயின் ஒப்பாரிப் பாடல்களையும் இவ்வாறு சுட்டலாம். பல சந்தர்ப்பங்களில் நாட்டுப்புறவியல் செவ்விலக்கியங்களோடும், பெரும் மரபுகளோடும் ஒப்பிட்டு வேறுபடுத்திக் காட்டுவர்.

நூலக நூல்கள்
------------

* நாட்டாரியல் ஆய்வு
* ஈழத்து நாட்டார் பாடல்கள்
* அம்பலத்தாடிகளில் கந்தன் கருணை

உசாத்துணைகள்
------------

* அம்மன்கிளி முருகதாஸ் (தொகுத்தது). 2007. *இலங்கைத் தமிழிரிடையே வாய்மொழி இலக்கியம்*. கொழும்பு: குமரன் புத்தக இல்லம்.

வெளி இணைப்புகள்
---------------

* நாட்டுப்புறவியல் வரையறை
[*தொடர்பிழந்த இணைப்பு*]
* நாட்டுப்புறவியல் மரபுகள்
* நாட்டுப்புறவியல் - பதிவுகள்
**குறிகைப் பாய்வு வரைவு** (Signal-flow graph) என்பது கணுக்களும் கிளைகளும் கொண்ட ஒரு கட்டப்படம் மற்றும் திசையுறு வரைபடம் ஆகும். இதன் கணுக்கள் நேரியல் இயற்கணித தொடர்புகளின் அணியுடைய மாறிகள் ஆகும். ஒரு குறிகைப் பாய்வு வரைவு பெருக்கத்தையும், கூட்டல்களையும் மட்டுமே வெளிப்படுத்த முடியும். பெருக்கல்களைக் கிளைகளின் சுமைகளைக் குறிக்கப்படும்; கூட்டல்களை கணுக்களில் பல கிளைகள் சேர்வதாக குறிக்கப்படும். குறிகைப் பாய்வு வரைவானது நேரியல் சமன்பாட்டுக் கட்டகத்துடன் ஒன்றுக்கு ஒன்றான தொடர்பை வைத்திருக்கிறது. அத்துடன், இது காரண விளைவுகளை கொண்டிருக்கும் புறநிலை கட்டகத்தின் குறிகை பாய்வையும் விளக்கக் கூடியதாக பயன்படுகிறது.

மேற்கோள்கள்
-----------

1. ↑  
DiStephano, J. J. Stubberud, A. R. & Williams, I. J. (1995). *Schaum's outline of theory and problems of feedback and control systems* (Second Edition ). New York: McGraw-Hill Professional. பக். §8.8 pp. 187–189. பன்னாட்டுத் தரப்புத்தக எண்:0-07-017052-5. .
2. ↑  
Chen, Wai-kai (1967). "On Flow Graph Solutions of Linear Algebraic Equations". *SIAM Journal on Applied Mathematics* (Society for Industrial and Applied Mathematics) **15** (1): 136–142. பன்னாட்டுத் தர தொடர் எண்:00361399. .
**பெனிலோப் வாலண்டைன் ஹெஸ்டர் சேத்வுட், லேடி பெட்ஜெமன்** (*Penelope Valentine Hester Chetwode, Lady Betjeman*) (14 பிப்ரவரி 1910 - 11 ஏப்ரல் 1986) ஒரு ஆங்கிலேய பயண எழுத்தாளராவார்.   இவர் படைத்துறை உயர் தளபதி சேத்வுட்டின் ஒரே மகளும் பரிசு பெற்ற கவிஞர் சர் ஜான் பெட்ஜெமனின் மனைவியுமாவார். இவர் அல்டர்சாட்டில் பிறந்து வட இந்தியாவில் வளர்ந்தார். தனது பிற்கால வாழ்க்கையில் இப்பகுதிக்குத் திரும்பினார்.

தொழில்
------

1961 கோடையில் தெற்கு எசுப்பானியாவிலிருந்து குதிரையின் மீது பயணம் செய்து எழுதிய, *டூ மிடில் ஏஜ்டு லேடீஸ் இன் அண்டலூசியா* (1963) என்ற புத்தகத்துக்காக மிகவும் பிரபலமானவர். புத்தகம் பரவலாகப் பாராட்டப்பட்டது. *தி இன்டிபென்டன்ட்* என்ற பத்திரிக்கை "சாகச மற்றும் நகைச்சுவையின் உன்னதமான படைப்பு" என்று அழைத்தது. அதே நேரத்தில் தி கார்டியன் பத்திரிக்கையில் கேட் கெல்லவே என்பவர் இதை "ஒரு அழகான, துணிச்சலான கதை" என்று எழுதினார். 2012 இல், எலாண்ட் புக்ஸ் நிறுவனம் மூலம் இப்புத்தகம் மறு பதிப்பை கண்டது. சிம்லாவிலிருந்து ரோதங் கணவாய்க்கு சென்ற தனது மலையேற்றம் பற்றிய விவரத்தினை *குலு: தி என்ட் ஆப் தி ஹேபிடபிள் வேர்ல்டு* (1972) என்ற பெயரில் எழ்ழுதினார்.

சொந்த வாழ்க்கை
--------------

 இமாச்சலப் பிரதேசம் சரகான் அருகில் இருக்கும் பெனிலோப் சேத்வுட்டின் நினைவுச்சின்னம். 
1933-இல் லண்டனில் ஜான் பெட்ஜெமன் என்பவரை மணந்தார். பால் என்ற மகனும் கேண்டிடா என்ற மகளும் இருந்தனர். இறுதியில் திருமணம் முறிந்தது. 1948-இல் கத்தோலிகராக மாறினார். 1972-இல், இந்த இணை பிரிந்தது. வாழ்க்கையின் பிற்பகுதியில் இவர் தனது குதிரையுடன் *ஹே-ஆன்-வை* என்ற இலக்கிய நகரத்திற்கு மேலே உள்ள குசோப் மலையில் உள்ள ஒரு வீட்டில் தங்கினார். இமயமலை வழியாக ஒரு மலையேற்ற சுற்றுலாப் பயணிகளின் குழுவை வழிநடத்தினார். இவர் 1986-இல் இந்தியாவின் முட்டிசரில் இறந்தார்.

சான்றுகள்
---------

1. ↑  "Penelope née Chetwode, Lady Betjeman". National Portrait Gallery.
2. ↑   (in en) *Genealogical and Heraldic Dictionary of the Peerage and Baronetage of the British Empire*. Burke's Peerage Limited. 1914. பக். 420.. பார்த்த நாள்: 4 June 2017.
3. ↑  "Two Middle-Aged Ladies in Andalusia". *Eland Books*.
4. ↑  "Penelope Betjeman". *The Spectator*. 18 April 1986.. பார்த்த நாள்: 28 April 2021.

| ஆளுமைக் கட்டுப்பாடு இதை விக்கித்தரவில் தொகுக்கவும் |
| --- |
| பன்னாட்டு | 
* FAST
* ISNI
* VIAF
* WorldCat

 |
| தேசிய | 
* Spain
* France
* BnF data
* ஜெர்மனி
* Israel
* United States
* நெதர்லாந்து
* போலந்து

 |
பேடன் பவல்
**ராபர்ட் பேடன் பவல் பிரபு** (*Robert Baden-Powell*) (பெப்ரவரி 22, 1857 - ஜனவரி 8, 1941) சாரணர் இயக்கத்தை உருவாக்கியவர் ஆவார். இவர் இங்கிலாந்தில் பிறந்த ஆங்கிலத் தளபதி. 1907 ஆம் ஆண்டு சாரணர் இயக்கத்தைத் தோற்றுவித்தார். 1910 இல் சிறுமிகள் சாரணர் இயக்கத்தையும் தொடங்கினார்.

வாழ்க்கைக் குறிப்பு
-------------------

ரெவறண்ட் பேடன் பவல் என்பவரின் மூன்றாவது திருமணத்தில் பிறந்த பத்துக் குழந்தைகளில் எட்டு ஆண்கள். அந்த ஆண்களில் ஏழாவதாகப் பிறந்தவர் பேடன் பவல். இவருக்கு மூன்று வயதாக இருக்கும் போது இவரது தந்தையார் காலமானார். காலமானவரைக் கௌரவிப்பதற்காகப் பவல் என்றிருந்த குடும்பப் பெயர் பேடன் பவல் ஆக்கப்பட்டது.

புலமைப் பரிசில் பெற்று சார்ட்டார்ஹவுஸ் பாடசாலையில் கல்வி கற்ற பேடன் பவல் 1876இல் பிரித்தானிய இராணுவத்தில் இணைந்தார். 1910 இல் ஓய்வு பெற்றார். 1941 இல் கென்யாவில் காலமானார்.

சாரணியத்தின் நிறுவுனராக
-----------------------

*இளைஞர்களுக்கான சாரணியம்* (*Scouting for Boys*) என்ற நூலை 1908 ஆம் ஆண்டு பதிப்பித்தார். ஆப்பிரிக்காவிற்குத் திரும்பிய பேடன் பவுல் தனது புத்தகமான *எய்ட்ஸ் டு ஸ்கவுட்டிங்* (*Aids to Scouting*) வெற்றிகரமாக விற்பனை ஆவதனையும் அவை பல இளைய மற்றும் ஆசிரியர்களைப் பயிற்றுவிப்பதற்குப் பயன்படுவதையும் கண்டார். 1907 ஆம் ஆண்டு சாரணியம் ஓர் சோதனை முயற்சியாக 20 சிறுவர்களுடன் தொடங்கியது. முதலில் தேசிய ரீதியில் துவங்கப்பட்ட இம்முயற்சி பின்னர் உலக அளவில் புகழ்பெற்றது. 1920 இல் முதலாவது உலக சாரணிய ஜம்போரியானது ஒலிம்பியாவில் நடைபெற்றது.

வெளியிணைப்புக்கள்
-----------------

* பேடன் பவுலின் சரித்திரம் குட்டன்பேர்க் திட்டம் (ஆங்கில மொழியில்)
* ராபர்ட் பேடன் பவல் பரணிடப்பட்டது 2007-08-06 at the வந்தவழி இயந்திரம்
**சுர்தி எருமை** (Surti) என்பது இந்தியாவின் குசராத் மாநிலத்தில் மாகி ஆறு மற்றும் சபர்மதி ஆறு ஆகியவற்றுக்கு இடையே காணப்படும் ஒரு எருமை இனம் ஆகும். இந்த இனத்தில் சிறந்தவை குஜராதின் ஆனந்து மாவட்டம், கேதா மாவட்டம், வடோதரா மாவட்டம் போன்ற மாவட்டங்களில் காணப்படுகின்றன.

இனம் பண்புகள்
-------------

சுர்தி எருமை நடுத்தர அளவு கொண்டதாகவும், அமைதியான குணமும் கொண்டது. இவற்றின் கழுத்து நீண்டும், கண்கள் நன்கு கவரும் வண்ணம் இருக்கும். கொம்புகள் அரிவாள் போன்று சிறிது நீளமாகவும், தட்டையாகவும் இருக்கும். இவ்வினங்கள் கறுப்பு (அ) காவி கலந்து இருக்கும். இதன் கால் தொடையில் இரண்டு வெள்ளை நிறப்பகுதி காணப்படுவது இதன் சிறப்பம்சம் ஆகும். இவற்றின் சராசரி பால் அளவு 1700 கி.கி ஆகும் இந்த எருமைகளின் முதல் கன்று ஈனும் வயது 45-47 மாதங்கள். அடுத்தடுத்த கன்றுகள் 400-500 நாட்கள் இடைவெளியில் ஈனும். இதன் காளைகள் எளிய வேலைகளுக்கு ஏற்றது.

இனத்தின் செயல்திறன்
-------------------

சராசரி பால் உற்பத்தி: -

* பால்சுரப்பு: -1500-1600 கிலோ
* கொழுப்பு: - 7 முதல் 7.5%
* SNF: - 9 9.15% ஆக
* முதல் கன்று ஈனும் வயது: - 45 47 மாதங்கள்
* கறவை கால இடைவெளி: - 400 க்கு 425 நாட்கள்
* இனப்பெருக்க காலம்: - பருவகால (ஏப்ரல் செப்டம்பர்)

மேற்கோள்கள்
-----------

1. ↑  Breed data sheet: Surti. Domestic Animal Diversity Information System of the Food and Agriculture Organization of the United Nations. Accessed September 2013.
**பிர்பூம் நிலக்கரிவயல்** (*Birbhum Coalfield*) இந்தியாவின் கிழக்குப் பகுதியில் மேற்கு வங்காள மாநிலத்தின் பிர்பூம் மாவட்டத்தில் அமைந்துள்ளது. பெரிய நிலக்கரி வயலான இங்கு 5 பில்லியன் டன் நிலக்கரி இருப்பு உள்ளதாகக் கூறப்படுகிறது.

9.7 சதுர கிலோமீட்டர் பரப்பளவில் அமைந்துள்ள *தியூச்சா* மற்றும் *பச்சமி* நிலக்கரித் தொகுதியை வங்காள பிர்பும் நிலக்கரி நிறுவனம் உருவாக்க உள்ளது. 2,102 மில்லியன் டன் நிலக்கரி இருப்பு உள்ள தியூச்சா பச்சமி நிலக்கரித் தொகுதி நாட்டின் மிகப்பெரிய நிலக்கரித் தொகுதியாகும். 2.6 சதுர கிலோமீட்டர் என மதிப்பிடப்பட்டுள்ள தேவாங்கஞ்ச் அரின்சிங்க நிலக்கரித் தொகுதி மற்றொரு சாத்தியமான நிலக்கரி இருப்பாகும். இந்த தொகுதிகள் முகமது பசார் சிடி தொகுதியில் அமைந்துள்ளன.

மேற்கோள்கள்
-----------

1. ↑  "Coal in India" (PDF). ibm.nic.in. 2012. 2013-08-11 அன்று மூலம் (PDF) பரணிடப்பட்டது. 2013-07-23 அன்று பார்க்கப்பட்டது.
2. ↑  "Deocha-Pachami-Dewanganj-Harinsingha, Birbhum Coalfield, India". Environmental Justice Atlas. 22 January 2018 அன்று பார்க்கப்பட்டது.
3. ↑  "India's largest coal mine coming up at Birbhum: Mamata". The Hindu, 4 December 2015. 22 January 2018 அன்று பார்க்கப்பட்டது.
**மாதா தாலுகா** (**Madha Taluka**) இந்தியாவின் மகாராட்டிரா மாநிலத்தின் சோலாப்பூர் மாவட்டத்தின் 11 தாலுகாக்களில் ஒன்றாகும்.  இதன் நிர்வாகத் தலைமையிடம் *குர்துவாடி* நகரத்தில் உள்ளது.
இத்தாலுகா மாதா எனும் நகராட்சி மற்றும் 116 வருவாய் கிராமங்களையும் கொண்டுள்ளது. 1523.86 சதுர கிலோ மீட்டர் பரப்பளவு கொண்ட இத்தாலுகாவில் ஒரு சதுர கிலோ மீட்டர் பரப்பில் 213 பேர் வீதம் வாழ்கின்றனர்.

மக்கள் தொகை பரம்பல்
-------------------

2011 இந்திய மக்கள் தொகை கணக்கெடுப்பின் படி, 66795 வீடுகளைக் கொண்ட மாதா தாலுகாவின் மொத்த மக்கள் தொகை 3,24,027 ஆகும். மக்கள் தொகையில் ஆண்கள் 169430 மற்றும் பெண்கள் 154597 ஆக உள்ளனர். பாலின விகிதம் 1000 ஆண்களுக்கு 912 பெண்கள் வீதம் உள்ளனர். 6 வயதிற்குட்பட்ட குழந்தைகள் எண்ணிக்கை 39646 - 12.24% ஆகும். சராசரி எழுத்தறிவு ஆகும். பட்டியல் மக்கள் மற்றும் பழங்குடிகள் முறையே 14.44% மற்றும் 0.78% ஆகவுள்ளனர். இதன் மக்கள் தொகையில் இந்துக்கள் 93.79%, இசுலாமியர்கள் 4.59%, பௌத்தர்கள் 0.34%, சமணர்கள் 0.94%, கிறித்துவர்கள் 0.21% மற்றும் பிறர் 0.12% ஆக உள்ளனர்.

மேற்கோள்கள்
-----------

1. ↑  Tehsils 11 Tehsils of Solapur district
2. ↑  Madha Taluka
3. ↑  Madha Taluka Population Census 2011
**சுர்சாகி திருவிழா** (*Surjahi Puja*) இந்திய நாட்டின் சார்க்கண்டு மாநிலத்தில் கொண்டாடப்படும் திருவிழாவாகும். இந்த விழாவில் மக்கள் சூரியனை வணங்குகிறார்கள். இவ்விழா ஒவ்வொரு ஐந்து வருடங்களுக்கும் ஒரு முறை கொண்டாடப்படும் திருவிழாவாகும். இவ்விழா சார்க்கண்டு சதன் மக்களால் கொண்டாடப்படுகிறது.

சொற்பிறப்பியல்
--------------

*சுர்சாகி* என்பது *சூரஜ்* என்பதன் கூட்டு வார்த்தையாகும். அதாவது *சுர்சா* என்றால் *சூரியன்* மற்றும் *அஹி* என்றால் *இஸ்* என பொருள்படும். இவ்விழா சூரியனை வணங்குவதற்காக கொண்டாடப்படுகிறது.

கொண்டாட்டம்
-----------

இத்திருவிழாவில் மக்கள் சூரியனை வணங்குகிறார்கள். ஐந்தாண்டுகளுக்கு ஒருமுறை இவ்விழா கொண்டாடப்படுகிறது. இவ்விழா மார்கழி அல்லது மாசி மாதத்தில் முதல் மூன்று நாட்களில் அனுசரிக்கப்படுகிறது. ஆசை நிறைவேறும் போது கொண்டாடப்படுகிறது. இது வீட்டின் முற்றத்தில் கொண்டாடப்படுகிறது. இந்த விழாவில், முழு குடும்பமும் அல்லது கிராம மக்களும் பங்கேற்கிறார்கள். முதல் நாள் குளியல், இரண்டாம் நாள் விரதம், மூன்றாம் நாள் யாகம் நடக்கிறது. மக்கள் ஆடுகளை பலியிட்டு சூரியனுக்கு தபன் என்கிற மதுபானம் வழங்குகிறார்கள். பின்னர் அவர்கள் விருந்து உண்கிறார்கள். இவ்விழா சார்க்கண்டின் சதன் மக்களால் கொண்டாடப்படுகிறது.

மேற்கோள்கள்
-----------

1. 1 2 3  "प्राकृतिक शक्ति सूर्य:झारखंड की अपनी परंपरा में छठ जैसा पर्व नहीं है, यहां सूरज की पूजा का त्योहार है सूरजाही". bhaskar. 2020. .
2. ↑  "इचाकडीह में सुरजाही पूजा का आयोजन". livehindustan. 18 April 2022. .
3. ↑  Manish Ranjan (2022). *JHARKHAND GENERAL KNOWLEDGE 2021*. Prabhat Prakashan. பக். 3.25. பன்னாட்டுத் தரப்புத்தக எண்:9789354883002. .
4. ↑  Lalan Tiwari (1995). *Issues in Indian Politics*. Mittal Publications. பக். 378. பன்னாட்டுத் தரப்புத்தக எண்:9788170996187. .
பெனைன் ஆல்ப்சு உடன் குழப்பிக் கொள்ளாதீர்கள்.
வடக்கு இங்கிலாந்தின் பெனைன்சு மலைத்தொடர்
**பெனைன்சு**  (*Pennines*) என்பது இங்கிலாந்தில் உள்ள ஓர் மலைத்தொடர். பீக் மாவட்டத்திலிருந்து யோர்க்சையர் டேல்சு, பெரும் மான்செஸ்டர், இலங்காசையரின் மேற்கு பெனைன் மேட்டுப்பகுதிகள், கும்பிரியா ஃபெல்கள் வழியாக இசுக்காட்லாந்து எல்லையில் உள்ள செவியட் குன்றுகள் வரை இடைவெளியின்றி அமைந்துள்ள இம்மலைத்தொடர் பல நேரங்களில் "இங்கிலாந்தின் முதுகெலும்பு" எனக் குறிக்கப்படுகிறது. இந்த மலைத்தொடர் ஏறத்தாழ 250 mi (402 km) நீளமுள்ளது.

பெனைன்சின் பகுதிகள் பீக் தேசியப் பூங்கா, யார்க்சையர் தேசியப் பூங்கா மற்றும் நார்த்தம்பர்லாந்து தேசியப் பூங்காக்களின் அங்கமாக உள்ளன. பிரித்தானியாவின் முதல் தொலைதூர நடைபாதை, பெனைன் வழி (Pennine Way), பெனைன்சு மலைத்தொடர் வழியாக 429 kilometres (268 mi) தொலைவிற்குச் செல்கிறது.

பெயர்க்காரணம்
-------------

பெனைன்சின் காட்சிகளுக்கு ஓர் காட்டாக.
*பெனைன்சு* என்ற பெயர் "குன்று" எனப்பொருள்படும் *பென்னியோரோசெசு* எனும் செல்திக்கு மொழிச் சொல்லிலிருந்து வந்திருக்கலாம் எனக் கருதப்படுகிறது. இருப்பினும் இந்த மலைத்தொடரை இப்பெயரில் குறிப்பிடப்படும் முதல் குறிப்புகள் 18வது நூற்றாண்டிலிருந்தே காணப்படுகின்றன.

உயரமும் அளவும்
--------------

இந்த மலைகள் பெரிய உயரங்களை எட்டுவதில்லை; பெரும்பாலும் குன்றுகள் என்றே அழைக்கப்படுகின்றன. கிழக்கு கும்பிரியாவில் 893 m (2,930 அடி) உயரமுள்ள *கிராஸ் ஃபெல்*லே மிகவும் உயரிய சிகரமாகும். மற்ற மலைச்சிகரங்கள் *மிக்கெல் ஃபெல்* 788 m (2,585 அடி), *வெர்ன்சைடு* 736 m (2,415 அடி), *இங்கில்பரோ* 723 m (2,372 அடி), *பென்-யி- கென்ட்* 693 m (2,274 அடி), மற்றும் *கிண்டர் இசுகவுட்டு* 636 m (2,087 அடி) ஆகும்..

பெனைன்சின் பெரும்பாலான நிலக்காட்சிகள் மேட்டுப்புற புதர்வெளிகளாகும். இது இங்கிலாந்தின் ஆறுகளை நாட்டின் கிழக்குப் பகுதிக்கும் மேற்குப் பகுதிக்குமாகப் பிரிக்கிறது. ஈடன் ஆறு, ரிப்பிள் ஆறு, மெர்சி ஆறு என்பன மேற்கு நோக்கி ஓடி ஐரியக் கடலில் கலக்கும் ஆறுகளாவன; டைன் ஆறு, டீசு ஆறு, இசுவேல் ஆறு கால்டர் ஆறு, அயர் ஆறு, டான் ஆறு, டிரென்ட் ஆறு என்பன கிழக்கு நோக்கி ஓடி வடகடலில் கலக்கும் ஆறுகளாவன.

மேற்சான்றுகள்
-------------

1. ↑  Poucher, W.A. (1946). *The Backbone of England. A photographic and descriptive guide to the Pennine range from Derbyshire to Durham.*. Guildford and Esher: Billing and Sons Limited
2. ↑  Edwards, W.; Trotter, F.M. (1975). *The Pennines and Adjacent Areas*. Handbooks on the Geology of Great Britain (Third ). London: HMSO (published 1954). பக். 1. பன்னாட்டுத் தரப்புத்தக எண்:0-11-880720-X
3. ↑  "Pennines -- Britannica Online Encyclopedia". 2008-02-28 அன்று பார்க்கப்பட்டது.
4. ↑  "Designated Landscapes Index". Natural England. 2007-10-23 அன்று மூலம் பரணிடப்பட்டது. 2007-12-02 அன்று பார்க்கப்பட்டது.
5. ↑  "Trail stats, Pennine Way". *National Trails Homepage*. The Countryside Agency. 2007-08-13 அன்று மூலம் பரணிடப்பட்டது. 2007-08-03 அன்று பார்க்கப்பட்டது.

வெளி இணைப்புகள்
---------------

விக்கிமீடியா பொதுவகத்தில்,  
 ***பெனைன்சு***   
என்பதின் ஊடகங்கள் உள்ளன. 

* The Pennine Edge Forest Network
* Pennine Prospects
**கலபதி மாரியப்பன் சரவணன்** (*Mariappan Saravanan*;10 ஆகத்து 1972 - 29 மே 1999), கார்கில் போரின்போது வீரமரணம் அடைந்த இந்தியத் தரைப்படையின் புகழ்பெற்ற பீகார் படைப்பிரிவில் அதிகாரியாக இருந்தார். 29 மே 1999 அன்று கார்கில் பிரிவின் படாலிக் பகுதியில் நான்கு ஊடுருவும் நபர்களைக் கொன்ற பின்னர், ஊடுருவும் நபர்களுடன் நேருக்கு நேர் நடந்த சண்டையில் இவர் கொல்லப்பட்டார். சரவணன் 10 மார்ச் 1999 அன்று நான்கு ஆண்டுகள் சேவையை முடித்திருந்தார்.

கார்கில் போரில் கொல்லப்பட்ட முதல் அதிகாரி கலபதி சரவணன். போதிய தகவல்கள் கிடைக்காதபோது இவர் தலைமையிலான தாக்குதல் மோதலின் ஆரம்ப கட்டங்களில் நடந்தது. இவரது நடவடிக்கைகள் இவரை "படாலிக் நாயகன்" என்று குறிப்பிட வழிவகுத்தது.

ஆரம்ப கால வாழ்க்கை
------------------

1972 ஆகத்து 10 அன்று இந்தியாவின் தமிழ்நாட்டிலுள்ள இராமேசுவரத்தில் பிறந்த சரவணன், கயா மாவட்டத்திலுள்ள கேந்திரிய வித்யாலயாவில் பள்ளிப் படிப்பைத் தொடங்கினார். திருச்சிராப்பள்ளியிலுள்ள காம்பியன் ஆங்கிலோஇந்தியன் மேல்நிலைப் பள்ளியில் தனது உயர்நிலைப் பள்ளியைத் தொடர்ந்தார். பின்னர், திருச்சி புனித சூசையப்பர் கல்லூரியில் பட்டம் பெற்றார். 1992இல் சரவணன் கல்லூரியில் மாணவர் சங்கத்தின் தலைவராகவும், நாட்டு நலப்பணித் திட்டத்தின் C சான்றிதழ் வைத்திருப்பவராகவும் இருந்தார். இந்திய அமைதி காக்கும் படையில் பணியாற்றிய இவரது தந்தை லெப்டினன்ட் கர்னல் ஆதி மாரியப்பன் இலங்கையில் பவான் நடவடிககையின் போது 19 சூன் 1989 அன்று பெங்களூரில் நடந்த சாலை விபத்தில் இறந்தார். இவருக்கு இரண்டு சகோதரிகள் இருக்கின்றனர்.

இராணுவ வாழ்க்கை
---------------

சரவணன் 1995இல் பீகாரில் லெப்டினட்டாக சேர்ந்தார். இராணுவத்தில் சேர்ந்த பிறகு, கார்கிலுக்குச் செல்வதற்கு முன்பு இவர் தமுல்பூர், கூச் பெகர் பூட்டான் ஆகிய இடங்களில் பணியாற்றினார். இவர் 1996இல் தளபதியாகவும் 1999இல் கலபதியாகவும் உயர்த்தப்பட்டார்.

### கார்கில் போர்

இவரது படைப்பிரிவு கார்கில் போர் தொடங்கியபோது அசாமில் இருந்தது. இவர்கள் கார்கில், ஜம்மு காஷ்மீர் செல்ல உத்தரவிடப்பட்டது. மே 28, 1999 இரவில், சரவணனுக்கு படாலிக் பகுதியில் 14,229 அடி (4,337 மீ) உயரத்தில் நன்கு பாதுகாக்கப்பட்ட பாக்கித்தான் நிலையை கைப்பற்றும் பணி வழங்கப்பட்டது. இவரும் இவரது ஆட்களும் இந்திய சீர் நேரம் 04:00 இல் தாக்குதலைத் தொடங்கினர். பீரங்கிகளாலும், தானியங்கி ஆயுதங்களாலும் தாக்கினர். எதிரிகளிடமிருந்து தீவிர துப்பாக்கிச் சூடு நடத்தப்பட்ட போதிலும், இவர்கள் சரமாரியாக துப்பாக்கியால் சுட்டனர். சரவணன் எதிரி நிலைக்கு ராக்கெட் லாஞ்சரை வீசினார். அது இரண்டு எதிரி வீரர்களை கொன்றது. போரின் போது, இவர் குண்டடிபட்டு காயமடைந்தார். ஆனால் சண்டை தொடர்ந்தது. அதிகமான இந்திய வீரர்கள் காயமடைந்ததால் இவரை பின்வாங்குமாறு இவரது கட்டளை அதிகாரி உத்தரவிட்டார். இவர் மேலும் இரண்டு ஆக்கிரமிப்பாளர்களைக் கொன்றார். ஆனால் இந்த முறை இவர் தலையில் குண்டு பாய்ந்து இந்திய நேரம் 06:30 இல் இறந்தார்.

### வீர சக்கரம்

சரவணனுக்கு மரணத்திற்குப் பின் வீர சக்கரம் வழங்கப்பட்டது. இந்த விருதை இந்தியக் குடியரசுத் தலைவர் கே.ஆர்.நாராயணனால் இவரது தாய்க்கு வழங்கப்பட்டது.

சான்றுகள்
---------

1. ↑  "Shaheed Acting Major Mariappan Saravanan". *Kargil War Heroes*. Kashmir News Network. 10 July 1999. 11 November 2010 அன்று பார்க்கப்பட்டது.
2. ↑  "Vir Chakra (VrC), Awardee: Maj M Sarvanan, VrC @ TWDI".
**மாதாபனந்தா கோயில்** (*Madhabananda Temple*) இந்தியாவின் ஒடிசா மாநிலத்திலுள்ள கட்டாக் மாவட்டத்தில் இருக்கிறது. இதை மாதாபநந்தா மடம் என்ற பெயராலும் அழைக்கின்றனர். மாமனிதர் மாதபனந்தாவுக்காக அர்ப்பணிக்கப்பட்டுள்ள இந்த கோயில் பசுக்களுக்கு சிகிச்சையளித்து சிறப்பாக குணப்படுத்துவதில் பிரபலமானதாகும். கட்டாக் மாவட்டத்தில் சாலிப்பூர் பகுதியின் பாகுகிராமுக்கு அருகிலுள்ள பாகா-கோபிநாத்பூர் கிராமத்தில் இது அமைந்துள்ளது.

அமைவிடம்
--------

கட்டாக் நகருக்கு கிழக்கில் 20 கிலோமீட்டர்கள் தொலைவில் மாதாபனந்தா கோயில் அமைந்துள்ளது. 9ஏ என்று எண்ணிடப்பட்ட சகத்பூர்-சாலிப்பூர்-பட்டமுண்டாய்-சந்தபாலி மாநில நெடுஞ்சாலையில் 4.5 கிலோமீட்டர் தொலைவு பயணித்தும் இக்கோயிலை அடையலாம். சதேசுவர் கோயிலிலிருந்து இக்கோயில் 1.8 கிலோமீட்டர் தொலைவிலுள்ளது. அருகிலுள்ள ரயில் நிலையம் கபிலாசு சாலை சந்திப்பு ரயில் நிலையமாகும். இது 7 கிமீ தொலைவில் உள்ளது. சகத்பூர் ரயில் நிலையம் 16 கிமீ தொலைவிலும் கட்டாக் சந்திப்பு ரயில் நிலையம் 21 கிமீ தொலைவிலும் உள்ளன. 48 கி.மீ தொலைவில் பட்நாயக் விமான நிலையம் புவனேசுவரத்தில் அமைந்துள்ளது.

மேற்கோள்கள்
-----------

1. ↑  "Chhota Mora Gaan Ti - GOPINATH PUR". *Latest Odisha News, Events, Tourism, Odisha Jobs, Odia Recipes*. 2020-09-01 அன்று பார்க்கப்பட்டது.
**சாகித்திய அகாதமியின் பாஷா சம்மான் விருது** (Bhasha Samman), இந்திய அரசின் அங்கீகாரம் பெற்ற 24 மொழிகள் தவிர பிற இந்திய மொழிகளின் அறிஞர்கள், எழுத்தாளர்கள், மொழி பெயர்ப்பாளர்கள் மற்றும் அமைப்பளர்களை ஊக்குவிக்கும் பொருட்டு 1996-ஆம் ஆண்டு முதல் பதக்கம் மற்றும் ரூபாய் 25,000 ரொக்கப் பணத்துடன் **பாஷா சம்மான் விருது** சாகித்திய அகாதமி வழங்கி கௌரவிக்கிறது.

2009-ஆண்டு முதல் பதக்கத்துடன் ரொக்கப் பணம் ஒரு இலட்சம் ரூபாய் வழங்கப்படுகிறது.
பாஷா சம்மான் விருது ஆண்டு தோறும் அங்கீகாரம் பெறாத இந்திய மொழிகள் பேசும் மூன்று முதல் நான்கு நபர்களுக்கு வழங்கப்படுகிறது.

சௌராஷ்டிர மொழிக்கான விருதை பெற்றவர்கள்
--------------------------------------

தமிழ்நாட்டில் சிறுபான்மையினரான சௌராட்டிரர்கள் பேசும் சௌராஷ்டிர மொழி மற்றும் இலக்கிய மேம்பாட்டிற்காக உழைத்த கே. ஆர். சேதுராமன் மற்றும் **தாடா. சுப்பிரமணியன்** ஆகிய எழுத்தாளர்களுக்கு கூட்டாக 2006ஆம் ஆண்டில் **பாஷா சம்மான்** (Bhasha Samman) விருது வழங்கப்பட்டுள்ளது.

2015ல் இதே விருதை டி. எஸ். சரோஜா சுந்தரராஜன் மற்றும் டி. ஆர். தாமோதரன் கூட்டாகப் பெற்றனர்.

மேற்கோள்கள்
-----------

1. ↑  "காப்பகப்படுத்தப்பட்ட நகல்". 2017-07-24 அன்று மூலம் பரணிடப்பட்டது. 2015-07-22 அன்று பார்க்கப்பட்டது.
2. ↑  "காப்பகப்படுத்தப்பட்ட நகல்". 2017-08-05 அன்று மூலம் பரணிடப்பட்டது. 2015-07-22 அன்று பார்க்கப்பட்டது.
3. ↑  "2015 BHASHA SAMMAN AWARDEES". 2017-08-05 அன்று மூலம் பரணிடப்பட்டது. 2015-07-22 அன்று பார்க்கப்பட்டது.

வெளி இணைப்புகள்
---------------

* சாகித்திய அகாதமியின் அதிகாரப்பூர்வ இணையதளம் பரணிடப்பட்டது 2013-05-27 at the வந்தவழி இயந்திரம்
**சாகிர் அலி பாரிஸ்டர்** *(Shakir Ali)* ( 1879 ஆம் ஆண்டு ஜூன் 7 - 1962 ஆம் ஆண்டு டிசம்பர் 26) ஓர் இந்திய வழக்கறிஞரும், அரசியல்வாதியும் ஆவார்.

ஆரம்பகால வாழ்க்கை
-----------------

சாகிர் பிரித்தானிய ஆட்சியின் கீழ் இருந்த இந்தியாவின் லக்னோவின் 20 மைல்கள் தொலையில் உள்ள ஒரு சிறு கிராமத்தில் பிறந்தார். இவரது மூதாதையர்கள் முகலாய ஆட்சியின் போது குவாசியாக செயல்பட்டனர். 

சாகிர் தனது ஆரம்பக் கல்வியை எம்.ஏ.ஓ அலிகரில் (இப்போது அலிகார் முஸ்லிம் பல்கலைக்கழகம்) முடித்தார். இவர் 1905 ஆம் ஆண்டில் லிங்கனின் விடுதியில் சட்டத்தில் பட்டம் படிக்க (லிங்கன் விடுதியின் நூலக பதிவுகள் படி) இங்கிலாந்து சென்றார். 1908 ஆம் ஆண்டில் பட்டம் பெற்று மீண்டும் இந்தியா வந்தார்.

சட்டத்துறை
----------

பங்களிப்பு
----------

பின்னர் இவர் பள்ளிகளின் ஆய்வாளராக நியமிக்கப்பட்டார். ஆனால் சிறிது காலம் கழித்து இவர் தனது சொந்த சட்ட நடைமுறைக்கு செல்ல விரும்பினார். இவர் இந்த பதவியை ராஜினாமா செய்து கோரக்பூரில் ஒரு சட்ட பேரறிஞராக பயிற்சி செய்யத் தொடங்கினார். இவர் இந்தியாவின் நன்கு அறியப்பட்ட குற்றவியல் வழக்கறிஞர்களில் ஒருவராக இருந்தார். மீரட் சதி வழக்கு, டெல்லி செங்கோட்டையில் நடைபெற்ற ஐ.என்.ஏ வழக்குகள், கக்கோரி இரயில் கொள்ளை மற்றும் செளரி சௌரா தீ விபத்து வழக்கு போன்ற மிக முக்கியமான மற்றும் குறிப்பிடத்தக்க சில வழக்குகளில் இவர் ஆஜராகியுள்ளார்.

அரசியல் வாழ்க்கை
----------------

வெளியேறு இந்தியா இயக்கத்தின் போது இவர் இந்திய தேசிய காங்கிரசில் சேர்ந்தார். மிக விரைவில் கட்சியில் முக்கிய சக்தியாக மாறினார். காங்கிரஸின் செயற்குழுவில் உறுப்பினரானார். இவர் இந்தியாவின் கிழக்குப் பகுதி முழுவதிலும் மிகவும் பிரபலமாக இருந்தார். சாகிர் அலி 1921 ஆம் ஆண்டு முதல் 1923 ஆம் ஆண்டு வரை (உ.பி. சட்டமன்ற காப்பகங்கள் தகவல்படி) சீர்திருத்த சட்டமன்ற உறுப்பினராக இருந்தார். இவர் தனது வாழ்நாள் முழுவதும் ஒரு தீவிர தேசியவாதியாக இருந்தார். 1920 ஆம் ஆண்டில் கோரக்பூரில் கிலாபத் இயக்கத்தை வழிநடத்தினார்.

ஒய்வு மற்றும் இறப்பு
--------------------

45 ஆண்டுகளாக குற்றவியல் சட்டம் பயின்ற பின்னர் 1956 ஆம் ஆண்டில் ஓய்வு பெற்றார். இவர் 1962 டிசம்பர் 26 அன்று தனது 84வது வயதில் 1962 டிசம்பர் 26 அன்று இறந்தார்.

குறிப்புகள்
-----------

1. ↑  Ref: Abbasian-e-Kakori,book on Abbasi's by Mohammed Hassan Abbasi page 29 and 262